Emneevaluering TIK4001 Høst 2023

Det ble gjennomført en evaluering av emnet TIK4001 høsten 2023. Evalueringen skjedde i form av nettbasert skjema. Responsraten var på 49%. 
Overordnet
Overordnet er studentene svært fornøyd med emnet, og 63% rangerer det med karakteren 5 eller 6 på en skala fra 1-6. Tilsvarende anses læringsutbyttet overordnet som meget godt.
Pensum
Studentene oppgir at pensum har et stort omfang og er utfordrende med en relativt høy vanskelighetsgrad. Dette er imidlertid som forventet, ettersom det er mange nye perspektiver og grener av faget som studentene skal tilegne seg det første semesteret. En av studentene ønsker seg mer pensum på innovasjon i offentlig sektor. Det trekkes frem som positivt at det gjøres et skille mellom obligatorisk og anbefalt tilleggslitteratur. 
Forelesning
Stort sett er studentene godt fornøyd med forelesningene og foreleserne. Det trekkes frem som positivt at forelesningene legges ut på forhånd av forelesningene, og at det legges opp til diskusjon i klassen. Enkelte ønsker seg bedre pedagogisk tilrettelegging fra enkelte forelesere.
Seminarer
Seminarene får middels til gode tilbakemeldinger. I utgangspunktet setter studentene våre pris på å kunne delta i slike studentledete seminarer hvor man kan diskutere og fordøye stoffet. Det er imidlertid viktig å sørge for bred deltakelse og engasjement fra studentene. Deltakelse på seminarene er frivillig, og det kan være med på å gjøre disse sårbare. 
Eksterne besøk
Studentene er svært fornøyde med de eksterne besøkene og synes dette er spennende. De foretrekker å reise ut på besøk samt å se hvordan de eksterne besøkene relaterer seg til pensum.
Informasjon
Studentene er middels til godt fornøyd med informasjonsflyten på kurset, og overordnet er studentene mer fornøyd med informasjonen enn tidligere. Det rekkes frem at enkelte oppdateringer i pensum har ikke kommet med på timeplanen, og at det kunne vært informert bedre rundt bridgemodulen. 
Sosialt miljø
Studentene oppgir at det sosiale klassemiljøet er svært godt. 
